“বিনিয়োগের মানচিত্রে নেই বাংলা,” ফের তৃণমূলকে নিশানা শমীকের

ওয়েব ডেস্ক: অন্ধ্রপ্রদেশে গুগলের ১,৫০০ কোটি ডলারের বিনিয়োগের (Google Investment In Andhra Pradesh) ঘোষণাকে কেন্দ্র করে শুরু হয়েছে নতুন রাজনৈতিক তরজা। গুগলের এই বড় ঘোষণা সামনে আসতেই পশ্চিমবঙ্গের শিল্প ও বিনিয়োগ পরিস্থিতি নিয়ে রাজ্যের শাসক তৃণমূল কংগ্রেসকে (Trinamool Congress) তীব্র আক্রমণ শানিয়েছেন বিজেপির (BJP) রাজ্য সভাপতি শমীক ভট্টাচার্য (Samik Bhattacharya)। তিনি সোশ্যাল মিডিয়ায় করা একটি পোস্টে লিখেছেন, “টাটা থেকে গুগল — বিনিয়োগের মানচিত্রে নেই বাংলা! যে বাংলার মাটিতে একদিন শিল্পের আলো জ্বলেছিল, আজ সেই মাটিতে অন্ধকার।”

এই পোস্টে তিনি আরও লেখেন, “অন্ধ্রপ্রদেশে গুগল ১,৫০০ কোটি ডলার বিনিয়োগ করছে। হাজার হাজার যুবক-যুবতীর হাতে আসবে চাকরি, বাড়বে ব্যবসা, জেগে উঠবে নতুন স্বপ্ন। কিন্তু পশ্চিমবঙ্গে তৃণমূলের শাসনে কারখানা বন্ধ, চাকরির বাজারে হাহাকার। SSC দুর্নীতিতে যুবকের হাতে বইয়ের বদলে রায়ের কপি, যোগ্যতার বদলে পার্টির চিঠিই হচ্ছে নিয়োগপত্র।”

আরও পড়ুন: ভোটের আগে ‘গীতা’র আশ্রয়ে বঙ্গ BJP! ব্রিগেডে কী প্ল্যান RSS-এর?

বিজেপি সভাপতির অভিযোগ, রাজ্যে পরিশ্রম নয়, তোষণই পুরস্কার, আর তার ফলেই পশ্চিমবঙ্গ বিনিয়োগকারীদের দৃষ্টিতে এক অবিশ্বাসযোগ্য গন্তব্য হয়ে পড়েছে। তাঁর দাবি, তৃণমূল সরকারের দুর্নীতি ও স্বজনপোষণ নীতির ফলেই শিল্পপতি ও প্রযুক্তি সংস্থাগুলি রাজ্য থেকে মুখ ফিরিয়ে নিচ্ছে।

শমীক ভট্টাচার্যর আহ্বান, “এই বাংলার সন্তানরা আর সহ্য করবে না এই অপমান। বিনিয়োগ চাই, কর্মসংস্থান চাই, দুর্নীতিমুক্ত ভবিষ্যৎ চাই। সময় এসেছে এই অপশাসনের ইতি ঘটিয়ে নতুন আশার বাংলা গড়ার।”

তৃণমূলের পক্ষ থেকে এখনও এ বিষয়ে কোনও আনুষ্ঠানিক প্রতিক্রিয়া দেওয়া হয়নি। তবে রাজনৈতিক মহলের মতে, অন্ধ্রপ্রদেশে গুগলের বিনিয়োগের প্রসঙ্গ ঘিরে বিধানসভা নির্বাচনের আগে পশ্চিমবঙ্গের শিল্পনীতি ও কর্মসংস্থান পরিস্থিতি ফের রাজ্য রাজনীতির কেন্দ্রে চলে এসেছে।